A BIZOTTSÁG HATÁROZATA
(2008. szeptember 29.)
a hordozható elemek és akkumulátorok végfelhasználók részére történt éves értékesítésének kiszámítására vonatkozó közös módszertannak a 2006/66/EK európai parlamenti és tanácsi irányelv szerinti kidolgozásáról
(az értesítés a C(2008) 5339. számú dokumentummal történt)
(EGT-vonatkozású szöveg)
(2008/763/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az elemekről és akkumulátorokról, valamint a hulladékelemekről és -akkumulátorokról, továbbá a 91/157/EGK irányelv hatályon kívül helyezéséről szóló, 2006. szeptember 6-i 2006/66/EK európai parlamenti és tanácsi irányelvre (1) és különösen annak 10. cikke (4) bekezdésének b) pontjára,
mivel:
(1)
A hordozható elemek és -akkumulátorok végfelhasználók részére történt éves értékesítését az adott naptári évben a tagállamok területén forgalomba hozott hordozható elemek és -akkumulátorok tömegében kell meghatározni, kivéve azokat a hordozható elemeket és -akkumulátorokat, amelyeket a végfelhasználók részére történt eladást megelőzően ugyanabban az évben kivittek az adott tagállam területéről.
(2)
A tagállamoknak a hordozható elemek és -akkumulátorok végfelhasználók részére történt éves értékesítését összegyűjtött adatok alapján kell kiszámítaniuk. A számításokhoz összegyűjtött adatokon alapuló, statisztikailag jelentős becslések is felhasználhatók.
(3)
Az ebben a határozatban előírt intézkedések összhangban vannak a 2006/12/EK európai parlamenti és tanácsi irányelv (2) 18. cikkének (1) bekezdése alapján létrehozott bizottság véleményével,
ELFOGADTA EZT A HATÁROZATOT:
1. cikk
(1) A tagállamok a hordozható elemek és -akkumulátorok végfelhasználók részére történt éves értékesítését az adott naptári évben a területükön forgalomba hozott hordozható elemek és -akkumulátorok tömegében határozzák meg, kivéve azokat a hordozható elemeket és -akkumulátorokat, amelyeket a végfelhasználók részére történt eladást megelőzően ugyanabban az évben kivittek területükről.
(2) Minden egyes forgalomba hozott elemet egyszer kell figyelembe venni.
2. cikk
Az 1. cikkben említett számítást összegyűjtött adatok vagy összegyűjtött adatokon alapuló, statisztikailag jelentős becslések alapján kell végezni.
3. cikk
Ennek a határozatnak a tagállamok a címzettjei.
Kelt Brüsszelben, 2008. szeptember 29-én.